姚幹舜陟約觀瓊花因循未能往以詩相促因次前韻
作者：蔡戡
朝代：宋

paragraphs: 少年逐春心，作意酬花期。
壯大頗更事，舉足先三思。
况有簡書畏，本非倦游嬉。
姚子磊落人，自信了不疑。
應變似乃祖，未肯爲獵師。
婉畫多暇日，餘事長于詩。
秀句摹勝景，清尊樂芳時。
對花不忍去，唯恐光景馳。
愧我但局促，潔心似毗尼。
門牆可羅雀，敢作揚雄麾。
高軒時過我，不遣俗客知。
幕中向無事，世路方坦夷。
要當休沐日，飛蓋還相隨。
靈祠花藥麗，皎皎方含姿。
何妨修禊事，流杯宴瑶池。
我欲爲親壽，憑君折繁枝。